Jesus Christus bid byvoorbeeld ook nie vir alle mense nie. Eenkeer sê Hy dat Hy nie vir die wêreld bid nie.
Die wêreld is mos die mense wat hulle nie wil bekeer nie. Die Here se uitspraak is egter duidelik: Die vir wie Hy sterf en bid, die kom almal tot geloof en bekering.
Daar is soms mense wat vir 'n tydlank geweldig godsdienstig is, en dan raak hulle weer heeltemal weg. Ware geloof hou nie net 'n tydlank nie.
Dan is daar mense wat aan 'n kerk behoort, en hulle sê hulle glo, maar die dinge wat hulle doen, en die styl waarop hulle lewe, getuig presies die teenoorgestelde. Dit is gewoonlik tekens wat by valse gelowiges voorkom. In sy hart weet hy dat hy nie glo nie, maar hy ploeter maar aan saam met die gelowiges.
Valse gelowiges is verder ook mense wat die Bybel aanvaar met 'n skêr in die hand. Hy glo net in dinge wat hom pas - die res sny hy uit. Sekere waarhede oorbeklemtoon hy, en die hele res van die Bybel verwerp hy. So 'n geloof is nie die geloof van 'n geredde mens nie.
Eerste ken jy God se openbaring en jy weet Wie God is, en wat Hy van jou verwag. Jy is nugter en sien wat is die gevolge van God se regering. Die deel van jou geloof vereis dus 'n goeie Bybelkennis.
Die vertroue word ook gedra deur die begeerte om aan die Here te wil behoort. Nie net vir 'n rukkie nie - vir altyd!
Prakties werk dit so dat jy in jou daaglikse lewe sal weet wat 'n gelowige moet doen om reg te lewe.
Jy ken jou Bybel, en jy weet dat die Here hierdie kennis gebruik deur die Heilge Gees om jou te lei om goeie dinge te wil doen.
Jy vertrou ook dat hierdie geloof jou gaan lei om uit hierdie lewe waarin baie dinge versluier is, oor te gaan in die lewe in waar God alles in almal is.
Die hiernamaalse lewe staan nie los van hierdie lewe nie. Daardie lewe is 'n voortsetting van hierdie een. Daarom moet alles wat jy in hierdie lewe doen, gerig wees op die lewe hierna.
Dit beteken dat ons ons geloof moet oefen. Paulus leer dat ons ons in die godsaligheid moet oefen soos wat 'n atleet oefen om fiks te wod. Alleen as jy geloofsfiks is, kan jy geloofsprestasies lewer.